Document ID: 32002D0270

Komisijos sprendimas
2002 m. balandžio 9 d.
iš dalies keičiantis Sprendimus 93/24/EEB, 93/244/EEB ir 2001/618/EB dėl valstybių narių ir regionų, kuriuose gyvūnai neserga Aujeskio liga, ir regionų, kuriuose vykdomos patvirtintos Aujeskio ligos likvidavimo programos, sąrašą
(pranešta dokumentu Nr. C(2002) 1326)
(tekstas svarbus EEE)
(2002/270/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1], su paskutiniais pakeitimais, padarytais Komisijos sprendimu 2001/298/EB [2], ypač į jos 10 straipsnio 2 dalį,
kadangi
(1) Papildomos garantijos dėl Aujeskio ligos Bendrijoje prekiaujant kiaulėmis ir valstybių narių teritorijų, kuriose šios ligos nėra ir kuriose vykdomos patvirtintos ligos kontrolės programos, yra nustatyti Komisijos sprendime 93/24/EEB [3] su paskutiniais pakeitimais, padarytais Komisijos sprendimu 2001/746/EB [4], ir Komisijos sprendime 93/244/EEB [5] su paskutiniais pakeitimais, padarytais Komisijos sprendimu 2001/905/EEB [6]. Nuo 2002 m. liepos 1 d. Sprendimai 93/24/EEB ir 93/224/EEB panaikinami ir pakeičiami Komisijos sprendimu 2001/618/EB [7].
(2) Aujeskio ligos likvidavimo programa buvo įgyvendinta Bavarijoje (Vokietija) ir tai patvirtinta Komisijos sprendimu 95/210/EB [8].
(3) Vokietija mano, kad Bavarijoje Aujeskio ligos nėra, ir pateikė Komisijai patvirtinamuosius dokumentus, kurių reikalaujama Tarybos direktyvos 64/432/EEB 10 straipsnyje.
(4) Manoma, kad likviduojant ligą Bavarijoje programa buvo sėkminga.
(5) Dėl to Komisijos sprendimus 93/24/EEB, 93/224/EEB ir 2001/618/EB reikėtų atitinkamai iš dalies pakeisti.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/24/EEB I priedas pakeičiamas šio sprendimo A priedu.
2 straipsnis
Sprendimo 93/224/EEB I priedas pakeičiamas šio sprendimo B priedu.
3 straipsnis
Sprendimo 2001/618/EB I ir II priedai pakeičiami šio sprendimo A ir C priedais.
4 straipsnis
Šis sprendimas taikomas nuo 2002 m. balandžio 1 d.
5 straipsnis
Šis sprendimas skirtas valstybėms narėms.
Priimta Briuselyje, 2002 m. balandžio 9 d.

Labels: 3
6